Hász Róbert: A Sok vizeknek zúgása (Kortárs Kiadó, 2008) című novelláskötet fogadtatása

(adeptus): Sok vizeknek zúgása = Vox Adepti (blog), 2008. november 5.
http://voxadepti.wordpress.com/2008/11/05/sok-vizeknek-zgsa/

––––––––––––––––––––––

Sok vizeknek zúgása
05 szerda nov 2008 
Posted by adeptus
"És ez persze oda-vissza működik: a tehetséges írói kéz a tudományos-fantasztikus műveket is fel tudja emelni a klasszikus, hagyományos irodalom rangjára. És onnantól számomra már nem létezett két külön irodalom, fantasztikus meg nem fantasztikus, hanem csupán egyetlenegy: szépirodalom."
Az ember néha ott is tudományos fantasztikumba botlik, ahol egyáltalán nem számít rá. Hász Róberttől korábban csak briliáns történelmi kalandregényét, A kündét ismertem, pedig tőle sem áll távol a science-fiction, amint ez fenti, Bradbury-kritikából kiemelt szavaiból is látszik.
Új kötete, a Sok vizeknek zúgása különböző típusú novellákat, elbeszéléseket tartalmaz. Van itt "regényklip", "partitúra-átirat", történelmi és mitológiai tárgyú írás is. Ezekből Az álmok öreg mágusa és A bizonyosság nyugodtan science-fictionnek nevezhető. Előbbi egy arab mágus kudarcot vallott gyógyításáról számol be, utóbbi leírja, mit is látott valójában Ezékiel próféta ahelyett, ami a Bibliában le van írva. 
De nem csak ezekért érdemes elolvasni a kötetet, mert megtudhatjuk belőle azt is, hogyan kezdődött meg a kereszténység egyházzá és világhatalommá fejlődése (Johannan), olvashatunk egy beszámolót az athéniak balul sikerült szicíliai hadjáratáról (Elmondom, én Lüsziászom, teneked…).
A partitúra-átiratok, azaz a paródiák is igen jók, bár Hajnóczy Péter munkásságát nem ismerem, még az ő átiratán is jót mulattam, Gárdonyi és Lázár Ervin elferdítése pedig különösen tetszett.
Talán túlzás lenne minden egyes írásról külön szólni, remélem, már az eddigiekkel is sikerült kedvet csinálnom a kötet kézhezvételéhez.